Marxuquera acollirà les seues festes del 10 al 15 d'agost
09 juliol 2024

## Marxuquera acollirà les seues festes del 10 al 15 d'agost09 juliol 2024Última actualització: 09 juliol 2024

![](../gestion/img/f80c5507b9e9b33814d8c93cc0f55ff06fabb174d3f0a91b3b26748ac4244e00.jpg)  
  

La **presidenta de la Junta de Districte de Marxuquera, Liduvina Gil**, i el **tècnic d'Animació, Cultura i Festes de l'Ajuntament, Juanjo Reig**, ha presentat hui les festes del barri, que tindran lloc **entre el pròxim dissabte 10 i el dijous 15 d'agost**.

  
_"Hem col·laborat amb l'Associació de Jubilats, l'Associació de Dones i l'Associació de Veïns de Marxuquera, però m'agradaria que es recuperara eixa figura de la comissió de festers"_, ha assenyalat la regidora, qui també ha assegurat que _"abans era aquest òrgan el que organitzava les festes en l'ajuda del consistori i donarem tot el nostre suport a les persones que vulguen tornar a formar eixa junta, tan important per a la cohesió del barri"_.

  
  
Pel que fa a les activitats, arrancaran a les 7 hores del dissabte 10 amb una concentració a la plaça de l'Ermita per pujar al Mondúver fent un homenatge a la tradicional romeria. En tornar, tot el grup esmorçarà junt, per a la qual cosa caldrà portar un entrepà, ja que la resta (begudes, picadeta, etc.) ho posarà l'organització.

  
  
La festa continuarà a les 20 hores amb la cavalcada de disfresses i el berenar d'orxata i fartons que podran gaudir els participants. A les 22 hores la plaça de l'Ermita acollirà un **sopar de càtering** per a tot el món organitzat per l'Associació de Jubilats de Marxuquera. **Les persones que vulguen assistir podran adquirir els tiquets al Centre Social o contactant amb Toni Torres (606 05 64 66) fins al dimecres 7 d'agost. El preu de cada entrada és de 23 €**.

  
  
Després de sopar, els veïns podran gaudir de l'actuació del Grup de Ball de l'Associació i del Duo Klaver, a partir de les 23:30 hores.

  
  
A les 18 hores del diumenge hi haurà un partit de pilota que es disputarà al camí Tohuero. A les 22 hores serà el torn per al cinema d'estiu, que tindrà cadires i taules perquè la gent puga sopar a l'aire lliure mentre gaudeix de la comèdia espanyola 'La vida padre'.

  
  
Per la seua part, el dilluns hi haurà una **competició de petanca** al parc del carrer Nisprer a Xauxa. El punt de trobada serà a la plaça de l'Ermita a les 7:45 hores i el guanyador del torneig s'emportarà un pernil. **Per inscriure's cal contactar amb Toni Torres (606 05 64 66) i abonar 5 euros**.

  
  
El dimecres 14 d'agost els xiquets i xiquetes del districte podran gaudir d'un parc aquàtic infantil que s'instal·larà a la plaça de l'Ermita entre les 18 i les 20 hores. Després hi haurà un **sopar d'entrepà** per al qual s'haurà de pagar la **despesa de taula, que costarà 3 €**. A les 23:30 hores començarà la discomòbil de Traca Músic.

  
  
Per acabar, el dijous 15 d'agost serà el gran dia de la festivitat, amb la solemne missa en honor a la Mare de Déu del Mondúver, que es realitzarà a l'ermita de Marxuquera a les 11:15 hores. En terminar aquesta, hi haurà una traca a càrrec de la Pirotècnia Borredà i un vermut per a tots els públics al Centre Social.

  
  
La processó a la Mare de Déu del Mondúver, que eixirà a les 21 hores des de l'ermita pel carrer Camí Tohuero, posarà el punt final a la festa. _"Vull destacar la part cultural, ja que hem mantingut l'essència de les festes del barri amb actes com la cavalcada de disfresses, els sopars a la plaça, les partides de pilota i, per descomptat, la processó de l'últim dia"_, ha explicat Reig, qui ha valorat la decisió d'apostar per les tradicions.

  
  
Finalment, l'edil han convidat a tota la ciutadania a gaudir de la programació que, segons les seues paraules, _"ha quedat molt rodona i farà que les persones que vinguen passen una estona molt agradable amb quatre o cinc graus menys que a Gandia"_.

[Twittear](https://twitter.com/share)